## El Centre del Carme de València reobri el cicle ‘Claus per al cinema’ amb el cineasta Rodrigo Cortés

*** El Consorci de Museus de la Comunitat Valenciana (CMCV) inaugura la temporada el pròxim 18 de setembre
* Cortés compartirà amb el públic el seu treball a Hollywood amb Robert De Niro, Sigourney Weaver, Uma Thurman o Martin Scorsese**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), reprén en setembre les trobades amb cineastes internacionals en el Centre del Carme de Cultura Contemporània (CCCC) de València.

Així, després de l’èxit de les sessions protagonitzades per Santiago Segura i per José Luis Alcaine, el cineasta i escriptor Rodrigo Cortés serà l’encarregat d’inaugurar la nova temporada de ‘Claus per al cinema’ el dimecres, 18 de setembre, a les 19:00 hores a la Sala Refectori del Centre del Carme de València.

Cortés compartirà amb el públic les claus del seu treball i les seues experiències a Hollywood amb Robert De Niro, Sigourney Weaver, Uma Thurman, Cillian Murphy, Ryan Reynolds i Martin Scorsese, entre d’altres.

Les trobades ‘Claus de cinema’ estan comissariades pel cineasta i crític de cinema, Rafael Maluenda, estan dirigides al sector audiovisual valencià, als estudiants i al professorat, així com al públic en general amant del cinema.

**Cineasta espanyol a Hollywood**

Rodrigo Cortés (Pazos Hermos, Ourense, 1973), cineasta i escriptor, ha dirigit en les seues pel·lícules diverses de les estreles de Hollywood més prestigioses: Ryan Reynolds en *Buried* (2010); Robert De Niro, Sigourney Weaver i Cillian Murphy en *Luces Rojas* (2012); Uma Thurman en *Blackwood* (2018).

El també director de *Concursante* (2007), amb Leonardo Sbaraglia, i d’*El amor en su lugar* (2021), obri el cicle ‘Claus per al cinema’ del Centre del Carme de València un mes abans de l’estrena en octubre de la seua última pel·lícula, *Escape*, produïda per Martin Scorsese.

El director-gerent del CMCV, Nicolás Bugeda, ha assenyalat que Cortés suposa “un estímul magnífic per a un públic en el qual es troben professionals, estudiants i artistes de tantes disciplines: ell mateix és, a més, escriptor i músic, format en Belles Arts i gran erudit”.

En este sentit, la seua trobada amb el públic “permetrà comprendre com funciona el món del cinema a Hollywood, en contrast amb l’europeu, atenent els seus diferents sistemes de producció”, ha afegit.

Rodrigo Cortés aportarà la seua visió de cineasta singular de prestigi internacional, amb una carrera que creua constantment d’Europa a Hollywood, per a explicar les bambolines de la indústria del cinema.

Així mateix, revelarà amb la seua mirada perspicaç i privilegiada com es financen les seues pel·lícules, com ajuda la presència d’estreles internacionals, com s’aconseguixen, quines són les dificultats de rodar amb elles, com és la col·laboració i el rodatge amb actors de Hollywood, la llibertat del cineasta en el sistema americà, o com ha aconseguit que Scorsese vulga produir-li un projecte.

Com a autor literari, Cortés ha publicat novel·les, antiforismes i breverías, i recentment el seu primer llibre de relats curts, *Cuentos telúricos*. En juliol ha sigut premiat amb el prestigiós Premi Mariano de Cavia 2024.

Fecha: 05/09/2024